एपीएफलाई उदयपुर गोल्डकप
सशस्त्र प्रहरीको एपीएफ क्लबले छैटौं उदयपुर गोल्डकप फुटबलको उपाधि जितेको छ । शनिबार फाइनलमा रूपन्देहीको गोर्खा ब्वाइजलाई १–० ले हराएको थियो ।
उदयपुर — सशस्त्र प्रहरीको एपीएफ क्लबले छैटौं उदयपुर गोल्डकप फुटबलको उपाधि जितेको छ । शनिबार फाइनलमा रूपन्देहीको गोर्खा ब्वाइजलाई १–० ले हराएको थियो ।खेलको ७३ औं मिनेटमा श्याम नेपालीले गरेको एक मात्र गोल एपीएफलाई उपाधि जित्न पर्याप्त भयो । खचाखच दर्शकले भरिएको रंगशालामा पहिलो हाफसम्म दुवै टिमले प्रतिस्पर्धात्मक खेलेका थिए । श्याम म्यान अफ द म्याच घोषित भए । प्रतियोगितामा लगातार भाग लिँदै आएको एपीएफ पहिलोपल्ट च्याम्पियन भएको हो । विजेताले ५ लाख र उपविजेताले ३ लाख रुपैयाँ पुरस्कार पाए । विजेतालाई प्रदेश १ का मुख्यमन्त्री शेरधन राईले पुरस्कार प्रदान गरे । सर्वोत्कृष्ट खेलाडी एपीएफका राजेन्द्र रावल घोषित भए । उनले ५० हजार प्राप्त गरे । तीन गोल गरेका रूपन्देहीका फोफना सर्वाधिक गोलकर्ता घोषित भए । उत्कृष्ट फरवार्डमा एपीएफका नवीन लामा चुनिए । उत्कृष्ट गोलरक्षकमा एपीएफकै अमृत चौधरी भए । उत्कृष्ट डिफेन्डरमा रूपन्देहीका पेपे ट्राउरे घोषित भए । उत्कृष्ट मिडफिल्डर रूपन्देहीकै नितिन थापा घोषित भए । उत्कृष्ट प्रशिक्षकमा एपीएफका सुदीप श्रेष्ठ घोषित भए । उत्कृष्ठ सबैले समान १५ हजार पुरस्कार पाए ।